### Beslutningstema

I denne sag orienteres om uheldsudviklingen i Tønder Kommune i 2022 samt om lokaliteter, udpeget som sorte pletter

### Sagsfremstilling

For at følge udviklingen i antallet af alvorlige personskader i trafikken i forhold til den besluttede målsætning og fokusområderne i trafiksikkerhedsplanen 2021 - 2030, udarbejdes årligt en status på udviklingen samt en oversigt over eventuelle udpegede sorte pletter.

På Teknik- og Miljøudvalgets møde 10. januar 2023 blev udvalget præsenteret for en foreløbig status for 2022. Nu foreligger den endelige status for 2022, og der er ingen ændringer i hovedtallene i forhold til præsentationen i januar 2023.

Én person blev dræbt og i alt ni personer kom alvorligt til skade på de kommunale veje i Tønder Kommune. 12 personer kom lettere til skade. Der er ikke sket et fald i de alvorlige personskader fra 2021 til 2022, men antallet ligger under den beregnede målsætning for 2022 på maksimalt 15 alvorlige personskader. Målsætningen og status på fokusområder har udgangspunkt i de politiregistrerede ulykker.

Fire ud af ni alvorlige personskader er lette trafikanter. Men selv om de lette trafikanter udgør en stor andel af de alvorlige personskader i 2022, ligger antallet under målsætningen for fokusområdet "Lette trafikanter", og der er sket en halvering af lette trafikanter, som er kommet alvorligt til skade siden 2020.

Kun for fokusområdet "Eneulykker" ligger antallet af alvorlige personskade over målsætningen. I 2021 kom tre personer alvorligt til skade i fire eneulykker. I 2022 blev én person dræbt og fire personer kom alvorligt til skade i seks eneulykker.
Ulykkesfaktorene i eneuheld er som oftest høj fart og uopmærksomhed. Bl.a. derfor deltager Tønder Kommune i den kommende landsdækkende kampagne om uopmærksomhed i trafikken.
En opgørelse fra Danmarks Statistik viser, at i alt 18 borgere i Tønder er kommet til skade i en færdselsulykke i 2022 - heraf er 12 kommet til skade på vejene i Tønder Kommune (7 alvorligt og 5 let tilskadekommen).

Via registrering på skadestuen og skadeklinikken har Tønder Kommune yderligere indberetning om én alvorlig personskade og 15 lettere tilskadekomne i 2022. Registreringen på skadestuen viser, at det primært er lette trafikanter, som henvender sig på skadestuen efter et uheld, som ikke er registreret af Politiet. I 2022 var 14 ud af 16 tilskadekomne på skadestuen en let trafikant.

Ligesom der årligt udarbejdes en status for uheldsudviklingen, udarbejdes der også årligt en sort-plet udpegning baseret på de seneste fem års ulykker. I udpegningen for perioden 2018 - 2022 er der udpeget to kryds som sortplet kryds.

Det er krydset Omfartsvejen / Jørgensgaardsvej ved Løgumkloster, hvor der er iværksat forbedringer og krydset [adresse] Korskrovej syd for [adresse], som udvalget har prioriteret som en ansøgning til den nye statslige trafiksikkerhedspulje.

I forholdet til fokusområdet "Lette trafikanter" har udvalget ligeledes prioriteret tre kryds i Tønder by, hvor lette trafikanter har været involveret i en ulykke, som ansøgning til den statslige trafiksikkerhedspulje.

### Økonomi

DTU´s samfundsmæssige enhedspriser for henholdsvis personskader og uheld:

![](data:image/png;base64...)

![](data:image/png;base64...)

De gennemsnitlige direkte kommunale udgifter til personskader i trafikken er i 2022 beregnet til 440.000 kr. pr. tilskadekommen.

### Fagchefen for Plan og Udvikling indstiller,

at orienteringen tages til efterretning.

### Beslutning

Orienteringen taget til efterretning.